**Ո Ր Ո Շ ՈՒ Մ**

(գնումների գործընթացին մասնակցող անձին գնումների գործընթացին մասնակցելու իրավունք չունեցող մասնակիցների ցուցակում

ներառելու մասին)

ք. Երևան 26.07.2024թ.

ՀՀ քաղաքաշինության կոմիտեի գլխավոր քարտուղարի պարտականությունները կատարող Կարեն Անտոնյանս, ուսումնասիրելով ՀՀՔԿ-ՀԲՄԱՇՁԲ-24/2 ծածկագրով գնման ընթացակարգի փաստաթղթային փաթեթը, ինչպես նաև «ԵՎՐՈՍՏՐՈՅ» ՍՊ ընկերության վերաբերյալ գնումների գործընթացին մասնակցելու իրավունք չունեցող մասնակիցների ցուցակում գնումների գործընթացին մասնակցող անձանց ներառման հարցերը քննող հանձնաժողովի 2024 թվականի հուլիսի 22-ի նիստի N 1 արձանագրությամբ ներկայացված առաջարկությունը՝

**Պ Ա Ր Զ Ե Ց Ի**

1. ՀՀ քաղաքաշինության կոմիտեի կողմից ՀՀ Արագածոտնի մարզի Հացաշենի կրթահամալիրի կառուցման աշխատանքների ձեռքբերման նպատակով ՀՀՔԿ-ՀԲՄԱՇՁԲ-24/2 ծածկագրով կազմակերպվել է գնման ընթացակարգ (այսուհետև՝ Ընթացակարգ), որին 28.05.2024թ. հայտ է ներկայացրել «ԵՎՐՈՍՏՐՈՅ» սահմանափակ պատասխանատվությամբ ընկերությունը (այսուհետև նաև՝ Մասնակից):
2. Ընթացակարգի հրավերի 1-ին մասի 2.2.1 կետով սահմանվել է, որ մասնակցը պետք է ունենա «Լիցենզավորման մասին» ՀՀ օրենքով նախատեսված քաղաքաշինության բնագավառում շինարարության իրականացման լիցենզիա և լիցենզիային կից հետևյալ ներդիրները՝ 1) բնակելի, հասարակական և արտադրական, 3) հիդրոտեխնիկական և 4) էներգետիկ:
3. Մասնակիցը հայտով ներկայացրած դիմում-հայտարարությամբ հավաստել է, որ բավարարում է Ընթացակարգի հրավերով սահմանված մասնակցության իրավունքի պահանջներին:
4. Ըստ ՀՀ քաղաքաշինության կոմիտեի https://www.minurban.am/ պաշտոնական կայքէջում հրապարակված Լիցենզավորված և կասեցված կազմակերպությունների ցանկ-ի՝ Մասնակիցը հայտը ներկայացնելու օրվա դրությամբ հրավերով պահանջվող լիցենզիայի ներդիրներից չունի հիդրոտեխնիկական և էներգետիկ ներդիրները, որոնք ներկայացրել է այլ կազմակերպությունների անուններից՝ համաձայն ենթակապալի պայմանագրերի:
5. Ընթացակարգի գնահատող հանձնաժողովը, հիմք ընդունելով Կարգի 32-րդ կետի 6-րդ և 7-րդ ենթակետերի պահանջները, 12.06.2024թ. N 2-2 արձանագրության 1.2 կետով փաստել է, որ Մասնակցի կողմից հրավերով նախատեսված գնումներին մասնակցելու իրավունք ունենալու մասին հավաստումը որակվում է որպես իրականությանը չհամապատասխանող, իսկ նույն արձանագրության 1.3 կետով Մասնակցի հայտը գնահատել է անբավարար և մերժել։
6. Գնումների մասին օրենքով նախատեսված հրատարակման ենթակա տեղեկատվության հրապարակման նպատակով www.procurement.am հասցեով ինտերնետային կայքում գործող՝ ՀՀ ֆինանսների նախարարության տեղեկագրի Հաճախ ստացվող հարցադրումների վերաբերյալ տրամադրված պարզաբանումներ բաժնի Պատվիրատուների կողմից տրված հարցեր ենթաբաժնի 21-րդ կետի պարզաբանման համաձայն՝ հրավերով սահմանված պահանջներին պետք է բավարարի մասնակիցը, իսկ ենթակապալառուն չի հանդիսանում մասնակից:
7. Կարգի 32-րդ կետի 19-րդ ենթակետի համաձայն՝ հրավերով նախատեսված գնումներին մասնակցելու իրավունք ունենալու մասին հավաստումը որպես իրականությանը չհամապատասխանող որակվելու հանգամանքը համարվում է որպես գնման գործընթացի շրջանակում ստանձնված պարտավորության խախտում:

Հիմք ընդունելով վերոգրյալը և ղեկավարվելով «Գնումների մասին» օրենքի 6-րդ հոդվածի 1-ին մասի 6-րդ կետի «ա» պարբերությամբ և 6-րդ հոդվածի 2-րդ մասով, ինչպես նաև հաշվի առնելով, որ Մասնակիցը խախտել է գնման գործընթացի շրջանակում ստանձնած պարտավորությունը, որը հանգեցրել է գնման գործընթացին տվյալ մասնակցի հետագա մասնակցության դադարեցմանը՝

**ՈՐՈՇԵՑԻ**

1. «ԵՎՐՈՍՏՐՈՅ» ՍՊԸ-ին (ՀՎՀՀ՝ 00523814, հասցե՝ ք. Երևան, Էրեբունի, Դ. Բեկի փողոց, տուն 1/1) ներառել գնումների գործընթացին մասնակցելու իրավունք չունեցող մասնակիցների ցուցակում:
2. Սույն որոշման օրինակն ուղարկել ՀՀ ֆինանսների նախարարություն և «ԵՎՐՈՍՏՐՈՅ» ՍՊԸ-ին:
3. Սույն որոշումը կարող է բողոքարկվել Երևան քաղաքի առաջին ատյանի ընդհանուր իրավասության դատարան՝ այն ստանալու օրվանից երեսուն օրվա ընթացքում։

